Trond Prytz

Trond Prytz (født 13. juli 1945) er en tidligere norsk politimester og politiker (V).

Han er cand.jur. fra Universitetet i Oslo, og ble i 1972 politifullmektig i Namdal politidistrikt. Han hadde noen års avbrekk som dommerfullmektig i Toten sorenskriveri samt saksbehandler i Nord-Trøndelag fylkeskommune og Justis- og politidepartementet. Prytz var politimester i Namdal politidistrikt 1989–2001. Prytz har vært formann i Politiembedsmennenes landsforening, konstituert sjef for Kriminalpolitisentralen og sjef for den internasjonale observatørstyrken i Hebron. Fra 1. januar 2002 til han avgikk med pensjon den 30. juni 2015, var Prytz politimester i Nord-Trøndelag politidistrikt med kontorsted i Steinkjer.

Prytz har vært medlem av Namsos kommunestyre og formannskap. Han var statssekretær i Justis- og politidepartementet under statsråd Odd Einar Dørum 2004–2005, Venstres 2. vararepresentant til Stortinget fra Nord-Trøndelag 2005–2009, gruppeleder i Nord-Trøndelag fylkesting 2007–2011 og styremedlem i Helse Midt-Norge 2012–2014.

Trond Prytz er sønn av sivilingeniør Trond Prytz fra Bangsund og hustru Alvhild Saxvik fra Steinkjer. Han er gift med lærer Astrid Eva Høye fra Øvre Rendal, og de er foreldre til Øyvind og Åsmund Prytz.

Referanser

Eksterne lenker 
 
 

Norske politimestere
Norske jurister
Statssekretærer fra Venstre
Lokalpolitikere i Namsos
Venstre-politikere i Nord-Trøndelag
Personer fra Namsos kommune